KOMISIJOS REGLAMENTAS (EB) Nr. 304/2009
2009 m. balandžio 14 d.
iš dalies keičiantis Europos Parlamento ir Tarybos reglamento (EB) Nr. 850/2004 IV ir V priedus dėl atliekų, kuriose yra patvariųjų organinių teršalų, apdorojimo vykstant terminiams ir metalurginiams gamybos procesams
(Tekstas svarbus EEE)
EUROPOS SĄJUNGOS KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 850/2004 dėl patvariųjų organinių teršalų ir iš dalies keičiantį Direktyvą 79/117/EEB (1), ypač į jo 7 straipsnio 6 dalį ir 14 straipsnio 3 dalį,
kadangi:
(1)
Bazelio konvencijos šalių konferencijos aštuntajame posėdyje priimtos atnaujintos bendrosios techninės gairės dėl atliekų, kurias sudaro patvarieji organiniai teršalai arba kurių sudėtyje yra šių teršalų, arba kurios jais užterštos, tvarkymo aplinkai saugiu būdu (Sprendimas VIII/16). Į IV.G.2 skirsnį, kuriame aptariamas sunaikinimas ir negrįžtamas pakeitimas, įterptas poskirsnis, susijęs su terminiais ir metalurginiais metalų gamybos procesais.
(2)
Į gairių atnaujinimą turėtų būti atsižvelgta Reglamente (EB) Nr. 850/2004, nes jos yra tinkamas atliekų, kuriose yra patvariųjų organinių teršalų, apdorojimo mokslinės ir techninės pažangos šaltinis.
(3)
Atnaujintose gairėse taip pat nustatyta, koks sunaikinimo ir negrįžtamo pakeitimo lygis yra būtinas siekiant užtikrinti, kad neliktų patvariųjų organinių teršalų savybių. Taikant metodus, inter alia, neturėtų būti viršijama į orą išmetamų polichlorinuotų dibenzo-p-dioksinų (PCDD) ir polichlorinuotų dibenzofuranų (PCDF) 0,1 ng TEQ/Nm3 vertė. Ši vertė yra identiška 2000 m. gruodžio 4 d. Europos Parlamento ir Tarybos direktyvoje 2000/76/EB dėl atliekų deginimo (2) nustatytai į orą išmetamų teršalų ribinei vertei. Kadangi būtina reikalauti, kad atliekų, kuriose yra patvariųjų organinių teršalų, apdorojimo įrenginių išmetamų PCDD ir PCDF kiekis atitiktų Direktyvoje 2000/76/EB nustatytas PCDD ir PCDF ribines vertes, tų ribinių verčių turėtų būti laikomasi nepriklausomai nuo to, ar procesams ta direktyva yra taikoma.
(4)
Be to, atnaujintų bendrųjų techninių gairių dėl patvariųjų organinių teršalų IV.G.1 skirsnyje rekomenduojama atskirti tą įrangos atliekų dalį, kurios sudėtyje yra patvariųjų organinių teršalų arba kuri yra užteršta šiais teršalais. Šiuo reikalavimu paaiškinama, kodėl atliekamos pirminio apdorojimo operacijos, kaip nurodyta Reglamento (EB) Nr. 850/2004 V priedo 1 dalyje. Todėl Reglamento (EB) Nr. 850/2004 V priedo 1 dalis turėtų būti atitinkamai iš dalies pakeista.
(5)
Pasaulio sveikatos organizacija, remdamasi naujausiais moksliniais duomenimis, 2005 m. atnaujino toksinio ekvivalentiškumo faktorius, kurie naudojami Reglamento (EB) Nr. 850/2004 IV ir V prieduose pateikiamoms PCDD ir PCDF koncentracijos ribinėms vertėms apskaičiuoti. Į tai turėtų būti atsižvelgta Reglamento (EB) Nr. 850/2004 IV ir V prieduose.
(6)
Šiame reglamente numatytos priemonės yra tinkamiausios žmonių sveikatos ir aplinkos aukšto lygio apsaugai užtikrinti.
(7)
Todėl Reglamentas (EB) Nr. 850/2004 turėtų būti atitinkamai iš dalies pakeistas.
(8)
Europos Parlamento ir Tarybos direktyvos 2006/12/EB (3) 18 straipsniu įsteigtas komitetas per jo pirmininko nustatytą laikotarpį nuomonės apie šiame reglamente numatytas priemones nepateikė, todėl Komisija pateikė Tarybai su šiomis priemonėmis susijusį pasiūlymą. Kadangi pasibaigus Reglamento (EB) Nr. 850/2004 17 straipsnio 2 dalyje nustatytam laikotarpiui Taryba nei priėmė siūlomas priemones, nei joms paprieštaravo, pagal Tarybos sprendimo 1999/468/EB (4), 5 straipsnio 6 dalies trečią pastraipą jas turėtų priimti Komisija,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 850/2004 IV ir V priedai iš dalies keičiami pagal šio reglamento priedą.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. balandžio 14 d.